khistorydata/jeongjo-sjw-relations huggingface dataset:
정조 8년
朴祐源。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
傳于宋載經曰。行左副。其例甚罕。每卽遞解。今不可異同。左副承旨許遞。前望單子入之。
정조 8년
傳于宋載經曰。新除授承旨。牌招察任。
정조 8년
備忘記。昌城府使李陽運下直。長弓一張。長箭一部。筒兒一箇賜給。
정조 8년
以原春監司狀啓。桂坊可合人薦章尙遲。惶恐緣由事。傳于宋載經曰。數朔內薦進之命。蓋欲無至延拖。不必拘此限。隨其採訪。狀聞事。回諭。
정조 8년
兪恒柱。以弘文館言啓曰。本館下番闕直。事甚未安。副校理洪樂恒。疏批已下。卽爲牌招。以爲姑降入直。何如。傳曰。允。
정조 8년
柳義養。以吏曹言啓曰。今此景慕宮朔祭大祝。前校理尹㬦塡差。而時無職名。令該曹口傳付軍職。何如。傳曰。允。
정조 8년
宋載經。以備邊司言啓曰。本司武郞廳鄭麟采。奔走勤仕。已滿十五朔。依例六品遷轉事。捧承傳施行。何如。傳曰。允。
정조 8년
趙鼎鎭。以備邊司言啓曰。卽因全羅監司趙時偉狀啓。有今日內草記稟處之命矣。取見其狀本。則以爲本營諸般公用及將士放料。專以還耗排朔支繼。而屢經歉荒。營還漸縮。耗條隨減。以其應入。較諸應下。不足至於八百餘石。昨冬停退之後。統計營還。未捧各穀。爲四萬三千九百石零。營耗減縮。合爲四千三百九十石零。竝計元不足八百石。則乃至於五千一百九十餘石之多。目今支用。實無其策。在前還耗蕩減時。自朝家有結錢劃給之例。而以錢作穀。自有民弊。不敢援例陳稟。各衙門還上留庫中。以其加分耗條米租太。竝皮雜穀。自癸卯秋捧。至乙巳秋捧。準此不足數區劃事。請令廟堂稟旨分付矣。營還近來漸縮。支用本自難繼。而自經昨年停退。營耗減縮。至於五千餘石之多。非但目今之無以支放。亦恐來頭之莫可收拾。其所矯救之方。不可不軫念。而以錢作穀。果有民弊。加分耗條。異於元還。道臣所請。不無斟量。自癸卯至乙巳。三年還上加分耗條中。各穀限五千一百九十石。依狀請許劃。以爲蘇殘支繼之地。所用穀物。衙門名色。追後修成冊。枚報本司之意。一體分付。何如。傳曰。依草記施行。
정조 8년
洪秀輔。以賑恤廳言啓曰。中部八十八契一千三百六十一戶。東部四十契三千一百五十戶。西部五十契二千七百三十三戶。內侍府五十八戶。五巡發賣米一千二百三十八石十三斗。中部貧窮無依之類十五戶。鰥寡獨五戶。東部貧窮無依之類九十八戶。鰥寡獨十九戶。四巡白給米十七石十斗。竝爲上下之意。敢啓。傳曰。知道。
정조 8년
宋載經。以賑恤廳言啓曰。西部四十二契五千八百十四戶。南部十八契一千五百九十三戶。五巡發賣米一千二百六十五石三斗。西部貧窮無依之類二百八戶。鰥寡獨二十四戶。四巡白給米二十八石二斗。竝爲上下之意。敢啓。傳曰。知道。
정조 8년
洪秀輔。以漢城府言啓曰。自今閏三月初一日至二十九日。涉疑疾。方痛死亡。與兩署出幕之類。列錄書入之意。敢啓。傳曰。知道。
정조 8년
甲辰四月初一日卯時。上御誠正閣。左承旨入侍時。行左承旨朴祐源。記事官沈晉賢。記注官金健修。記事官李崑秀。以次進伏訖。上曰。輪對官皆已待令乎。問入。賤臣承命出問後。以吏曹佐郞李祖承。謂有情勢。不爲來待。其餘盡爲待令之意。回奏。上曰。幺麽郞官。豈有情勢之可言。一經禁推。亦足一伸。使之催促入來。李祖承入來後。當見輪對官。以此意連爲嚴飭。賤臣承命出傳後。以李祖承雖被嚴敎。情勢決難行公。不敢入來之意。回奏。上曰。承旨自政院連爲催促。吏郞入來後。微稟。可也。仍命退。承史以次退出。
정조 8년
甲辰四月初一日巳時。上御誠正閣。右副承旨入侍時。右副承旨宋載經。假注書朴能源。記事官李崑秀尹行任。以次進伏訖。上曰。他承旨與輪對官入侍。出榻敎柳義養。與司饔奉事宋啓來。軍器僉正鄭如淵。西活人署別提崔逵漸。內資直長兪漢參。內贍奉事黃基玉。宗簿寺正權恢。掌樂院正金履正。禮賓參奉李之翼。軍資監正李普天。偕入進伏。上曰。輪對官次次進前。奏職姓名。可也。宋啓來等。以次進奏。上問職掌。啓來等進奏。上問所懷。金履正曰。本院工生等。災年接濟之道。自上特爲軫念。各該道價布保米中。蕩減停退兩條。許令賑廳稟處區劃。以爲蒙惠資生之地。而該廳只送蕩減條。而至於停退條。則置而不施。故工生等聊賴。實無其策。今此停退條。不過一時推移。從後還報之物。則姑爲及時移送。得以目前救活之計似好。敢此仰達矣。上曰。渠輩服役。本自不些。朝家每加軫念。而當此保米錢停退之日。接濟之道。尤不可不顧。停捧條之推移貸下。有司豈必靳惜。以此所懷。出擧條。申飭該廳。以爲趁卽分貸之地。可也。出擧條履正曰。御營庫在各種按簿反閱。一依所錄。無所欠縮。而其中變通之物。逐條懸註。送于大將。而價布一百八十八同零。麻布六十同二十匹零。苧布二十二疋零。流來陳久。不知年所。此尤爲及時商確。從長區處於需用等處。俾以有用之公物。得免庫中之塵土。恐合事宜。至於貿易時誤捧之無紋紗。尤爲不合於軍用。亦宜換色。故今因下詢。敢此仰達矣。上曰。出擧條。與大將相議。仍令草記稟處。可也。出擧條李普天曰。軍資監以今番逋欠言之。專出於斗量之欠縮。放料之際。諸上司員役。各軍門將卒。料祿受去之後。小不如意。則歸告本司。推捉之患。比比有之。故本監員役輩。怯於威勢。厚量上下。自多欠縮之患矣。上曰。此外又有弊瘼乎。普天曰。無矣。上命輪對官先退。仍下敎曰。都承旨與昌城府使入侍。出楊敎洪秀輔與昌城府使李陽運。偕入進伏。上命義養載經先退。仍命昌城府使進前。奏職姓名。陽運進奏訖。上曰。山城改築。已畢役乎。陽運曰。已畢役矣。上曰。能無後慮乎。陽運曰。似無此慮矣。上曰。爾繕修城堞。甚可尙矣。仍命秀輔。讀宣諭別諭訖。命退。命書榻敎曰。王大妃殿進御人蔘粟米飮。前方中減半夏五分。入竹瀝三匙薑汁半匙。自今日煎入。仍命退。諸臣以次退出。
정조 8년
行都承旨洪秀輔坐。行左承旨朴祐源坐。行右承旨柳義養坐。左副承旨趙鼎鎭坐直。右副承旨宋載經坐。同副承旨兪恒柱坐直。注書沈晉賢仕一員未差。假注書朴能源仕直。事變假注書任希鐸仕。
정조 8년
傳于趙鼎鎭曰。備局有司堂上入侍。
정조 8년
趙鼎鎭啓曰。備局有司堂上金華鎭趙時俊。依下敎來待矣。傳曰。入侍。
정조 8년
傳于柳義養曰。京畿監司入侍。
정조 8년
柳義養啓曰。京畿監司沈頤之。依下敎來待矣。傳曰。入侍。
정조 8년
傳于趙鼎鎭曰。吏曹參議前望單子入之。
정조 8년
傳于趙鼎鎭曰。左副承旨入侍。
정조 8년
傳于趙鼎鎭曰。賑廳堂上。待明朝來待。
정조 8년
兪恒柱。以弘文館言啓曰。本館下番。連日闕直。而校理林濟遠在外。其餘諸員俱未差。只有臣一人。上下番無以推移備員入直。事甚未安。有闕之代。令政院稟旨。以在京無故人差出。仍卽牌招。以爲備員入直之地。何如。傳曰。允。在外玉堂許遞。
정조 8년
兪恒柱啓曰。卽者前校理林濟遠上疏。以縣道到院矣。旣已遞職。所當還下送。而係是言事。捧入之意。敢啓。傳曰。知道。
정조 8년
趙鼎鎭。以備邊司言啓曰。卽因京畿監司沈頤之所啓。水原軍餉應留條新太。限以三分二特許加分事批旨。有令廟堂。今日內草記。稟處之命矣。太種絶乏。根耕將有陳廢之慮。積峙可播之穀。荒棄宜耕之田。誠甚悶然者。果如道臣所陳。若使盡分。則實爲廣耕之道。而餉穀體重。不可傾庫。水原留庫新太。依所請限三分二。特許加分。以爲趁時播種之地。何如。傳曰。依草記施行。可也。
정조 8년
兪恒柱。以司譯院言啓曰。今閏三月二十九日。左承旨入侍時。行左承旨朴祐源所啓。臣方待罪司譯提擧。於本院事。有所仰達者矣。向因謝恩上使筵奏。本院以譯官輩等第減半之意草記。自廟堂覆奏蒙允矣。近來譯舌之全不成樣。誠非細憂。今若減其半額。頻數赴燕。則彼國事情。自可嫺熟。實爲矯救之方。而第象譯生理。近甚凋殘。本院等第。自有定數。今若猝然減省。則其中被減者。無處歸屬。不能無向隅之嘆云。其所區處之方。多般講究。終未得別般變通之道。更爲下詢大臣。處之。何如。上曰。予則莫知本事委折。向因領相覆奏。但令依議施行矣。今聞所奏。誠如是也。爲渠輩救弊之意。反不無稱冤之端。更以此與都提調相議。從長草記可也事。命下矣。今此譯額減半之論。雖出於頻送彼地。嫺習彼語之意。而被減者區處之方。終未得恰當之道。當初草記之時。旣未能指的仰請。廟堂覆奏之後。亦無以從長變通。不可使許多譯舌。公然作散。姑且仍舊置之。何如。傳曰。允。
정조 8년
兪恒柱。以義禁府言啓曰。癸卯十二月二十三日。賑恤廳郞廳尹文東。口招公事判付內。觀其所供。無非遁辭。從重勘律。斷不可已。而該廳發賣。在於明曉云。此時遞易。反貽民弊。姑先附過放送。俾卽惕念句檢。待各等畢分後。還囚照律事。命下矣。各等發賣。今已畢分云。尹文東卽爲還囚。而照律一款。後日坐起時。擧行之意。敢啓。傳曰。何不更稟。直爲拿囚。渠之效勞。不可但以贖前愆言。卽爲放送後。草記。可也。
정조 8년
趙鼎鎭。以義禁府言啓曰。時囚罪人尹文東。卽爲放送後草記事。命下矣。尹文東卽爲放送之意。敢啓。傳曰。知道。
정조 8년
校理林濟遠疏曰。伏以。臣遐蹤久玷邇列。疎才濫蒙洪渥。涓埃莫效。醜拙畢露。低佪半歲。無往非罪。向當新錄有命。恩除繼降。猥隨諸僚。與聞末議。畢竟諫臣之疏。至有譴罷之請。一斥再斥。操切轉緊。臣不勝萬萬恧蹙之至。在臣自靖之義。毋論圈事之得失。臺言之當否。但當受以爲過。而許多新進。被他壞了。方長之枝。急風打折。旣靜之水。駭浪激起。一筆勘斷。擧錄撕捱。人言到此。臣亦何顔。不謂玆者。玉署新命。又下於退伏田間之日。臣誠惝怳驚愧。莫省所措。臣雖至愚。亦具秉彝。依近日月。出入禁闥。卽臣區區之願。而貽羞於遴選之事。抗顔於僨誤之地。揆以廉義。斷無是理。況臣狗馬。賤疾似瘧。寒熱頻作。食飮專刦。殆是年前海邑煙瘴所祟。雖欲進伏京輦。徐丐處分。而以臣病狀。無以自力。舁到半日之程。添得十分之症。伏枕叫苦。瞻天耿結。至如訓局從事之任。雖與官職去就無關。而區區情病。進身無路。本職旣不免坐違。兼銜亦末由行公。至犯師律。尤合重究。玆敢冒陳短章。仰暴微懇。伏乞聖慈。亟鐫臣職。仍勘臣罪。以謝人言。以靖私義。不勝大願。臣方竢譴。豈宜妄有陳白。而目下民隱。不容泯默。敢此附陳。昨年文歉。振古所罕。臣屢登前席。每仰綸音懇摯。仍念民事遑汲。凡係賙恤之方。雖靡不用極。而窮蔀捐瘠。難保其必無。及歸鄕里。細探民情。耳目所及。姑無一夫之顚壑。雨餘麥事。幸免歉荒。須臾無死。庶喫大椀。得有今日。大非始料。此莫非朝家德意所及。臣實感歎。但窮春民力。轉至弩末。還民之饑。殆甚賑民。有土之艱。無異無土。恃菜以爲命。望麥如不及。倒懸之勢。此時尤急。最是兩稅。若干未收。皆在殿屎之民。大賑之餘。公貸已盡。荐荒之後。私債亦阻。實無升斗可徵之勢。爲守宰者。非不焦思竭力。而亦無如之何矣。噫。昨今年來。財殫恩竭。損益之政。殆無限節。況此惟正之供。苟有一分徵捧之望。豈容別般弛張之論。而顧今民間。粒米如金。雖以晩載之律。邑邑而罪之。畢竟等是過限也。等是未捧也。與其徒事椎剝。毋寧早爲變通。臣雖未知道內未捧。爲幾許斛。而就其未捧中。區別最難捧者。似不至夥然。若命道臣。量其分數。姑依向來畿甸之例。限秋成停退。則在朝家無甚得失。而在窮民實爲生死肉骨之惠。臣言似迂。實關民事。惟殿下矜察焉。答曰。省疏具悉。所陳民隱。實屬目下急務。卽令廟堂。分付該道。依爾言施行。惟其實惠之遍究。在道伯奉行之能否。竝念以此。申飭矣。
정조 8년
甲辰四月初二日卯時。上御誠正閣。左承旨入侍時。行左承旨朴祐源。記事官沈晉賢李崑秀尹行任。以次進伏訖。上曰。李祖承尙今待令於闕外乎。注書知入。賤臣承命出問後。以俄纔退去之意。回奏。上曰。今日坐直承旨誰也。祐源曰。未及停當矣。命退。承史以次退出。
정조 8년
甲辰四月初二日巳時。上御誠正閣。備局有司堂上京畿監司入侍時。行司直金華鎭。刑曹判書趙時俊。京畿監司沈頤之。同副承旨兪恒柱。假注書朴能源。記事官李崑秀尹行任。以次進伏訖。上謂頤之曰。道內賑政幾畢。今日召見。欲問民情。未知捐瘠之憂。何如。頤之曰。捐瘠之患。姑不大段。而日晷漸長。麥農尙遠。是爲悶慮矣。上曰。數日以來。日候不調。頗有霧氣。能無蟲損之慮乎。華鎭曰。雨後似有霧氣。而姑無蟲損之慮矣。時俊曰。今玆之霧。雖非好兆。而似無深憂矣。頤之曰。近日陰翳。似霧非霧。似不至爲災矣。上曰。賑事限中旬。則可畢乎。頤之曰。然矣。上曰。賑政垂畢。麥登尙遠。今後則無繼給之資。何以則爲好耶。頤之曰。雖欲繼給。朝家所區劃之資。亦已畢排。其勢難矣。且收麥。當在晦間。此月旣屆。其前似可支過矣。今番賑給時。曾所不願者。皆願受食。恐或見漏。且楊州報辭。每云不足。故今年錢穀移轉。最多於楊州矣。上曰。卿何以責應乎。頤之曰。楊州民多還少。賑民甚多。分排苟艱。故以三千石加劃矣。上曰。賑事旣已出場。守令勤慢。已有料量否。頤之曰。荐飢之餘。守令輩。皆殫竭心力。其間雖或有彼善於此。而要之盡心奉公則一也。何必區別乎。上曰。卿言雖然。朝家不可無賞罰之典。守令輩。雖皆誠心於職務。其中豈無優劣之分乎。頤之曰。參互治績及自備二者。畢巡狀來到後。待文書成出。可以區別矣。上曰。然則當在何時。頤之曰。畢巡不遠。要不出此月內矣。上曰。指揮各邑。畢巡狀來到後。守令論斷。卽爲擧行。可也。上曰。近日之雨。果爲周洽乎。頤之曰。安城竹山等邑尙不足。而漢北雨澤。以過多爲憂。大抵高燥處皆不足矣。上曰。以此推之。洪忠道農事。可以揣知乎。華鎭曰。內浦雨澤。不足云矣。上曰。今番雨澤。大抵不均來頭。能無穴農之憂乎。華鎭曰。似聞嶺南不足。湖南則近峽處亦不足。而以麥事言之。十餘日後。可判登歉矣。時俊曰。今年秋牟。都不如春牟。而畿內則春牟居多矣。上曰。安城竹山等邑。昨年被災。不及他邑。而雹災之後。遂至大歉。今年秋事雖遠。未知。何如。頤之曰。二邑秋事。姑未可預度矣。上曰。通津湍坡等邑。雨澤果均洽否。頤之曰。皆均霑云矣。上曰。道內還穀不足。與洪忠道。何如。頤之曰。洪忠道。臣未詳知。而以畿內言之。近來穀儲蕩竭。還穀欠縮。至爲二十一萬石。而摠廳保還錢。爲四萬餘兩。江都米還償者。亦甚夥然矣。上曰。江都米。民常輸納乎。頤之曰。昨年畿民之生活。多賴於此。今年豈不運納乎。上曰。道內還穀二十一萬石之縮。何以則可以充數乎。華鎭等曰。充數猝難矣。上曰。朝家兩年停退之後。民生重困。設令今年稍登。若使竝徵於荐歉之餘。則哀彼生靈。將何準納。此甚重難。外此必思生穀之策。然後可得民不困而國有儲矣。頤之曰。二十一萬石之數。猝難充數。是甚可悶矣。華鎭曰。連歲停退。經費難繼。今秋雖使豐登。實難一時充數。若値屢豐穀賤傷農之境。則必以錢從市直貿納。然後可以不煩民而區處。其外猝無充數之道矣。時俊曰。一分稍裕之道。惟此貿穀一路矣。上曰。今番專用力於賑民。故還民可憐。今年雖使稍豐。勢難督徵。卿等或有別般生穀之道耶。華鎭等曰。臣等左右思量。實無從他生穀之策矣。頤之曰。太種絶乏。根耕將有陳廢之慮矣。向來請得原州太南漢太。或陳舊不可作種。亦不得遍及道內。而至於水原軍餉應留條。皆是新太餉穀。事體非不知嚴重。而膠守分留之法。不思通變之道。積置可播之穀。荒棄宜耕之田。誠甚悶然。若許劃分。則實爲廣耕之方。而餉穀之遽請傾庫。殊甚惶悚。限以三分二。特許加分事。令廟堂。稟處。何如。上曰。卿等之意。何如。華鎭曰。軍餉雖重。根耕不可愆期。宜有許劃之道矣。時俊曰。舊太不宜於種子。若不劃給新太。則恐無以作種矣。上曰。軍餉太爲幾石乎。頤之曰。元留庫爲四千餘石。豈敢望全數劃給乎。上曰。出擧條。令廟堂。今日內。草記稟處。可也。出擧條頤之曰。原州太運來時。船馬雜費。以原穀取用矣。依昨今年江都米例。以當年耗條劃給充補事。令廟堂。稟處。何如。上曰。依爲之。出擧條上曰。向來獄案。何以爲之。頤之曰。姑未推覈。定査官後。可以爲之矣。上曰。更査幾何。頤之曰。五人矣。上曰。廣州推官誰也。頤之曰。以龍仁縣令爲之矣。上曰。文案果見之。而已有料量乎。頤之曰。姑未料量矣。上命先退。仍謂華鎭時俊曰。今番發賣爲畢巡乎。華鎭曰。然矣。上曰。今番白給秩。減却一巡乎。華鎭曰。然矣。上曰。麥嶺前。民何以支活。其前若加給一巡則似好。而今則穀儲無餘。誠可悶矣。華鎭時俊曰。國儲枵然。此果難矣。上命退。諸臣以次退出。
정조 8년
甲辰四月初二日酉時。上御誠正閣。左副承旨入侍時。左副承旨趙鼎鎭。假注書朴能源。記事官李崑秀尹行任。以次進伏訖。上命書前校理林濟遠疏批訖。仍命書傳敎曰。前校理林濟遠疏批已許施。此與春初發令有異。令廟堂申飭道伯。無以後時爲言。另加惕念擧行事。措辭行會。仍下敎曰。兩稅之未捧。雖甚可悶。當此春窮。何以責納。不可不許施矣。鼎鎭曰。貧民之不能自納者。誠爲可矜。而至於稍裕之民。擧皆觀望。此由朝家恩澤之太過。而小民之有恃不納。其習可痛。守土之臣。雖欲奉行。其勢亦難矣。上命退。諸臣以次退出。
정조 8년
行都承旨洪秀輔坐。行左承旨朴祐源坐直。右承旨趙鼎鎭坐。左副承旨宋載經坐。右副承旨李時秀未肅拜。同副承旨兪恒柱坐直。注書沈晉賢仕一員未差。假注書朴能源仕直。事變假注書任希鐸仕。
정조 8년
洪秀輔啓曰。行右承旨柳義養。右副承旨宋載經。今日不爲仕進。卽爲牌招。何如。傳曰。允。
정조 8년
以右副承旨宋載經牌不進罷職傳旨。傳于兪桓柱曰。只推。
정조 8년
傳于洪秀輔曰。判尹入侍。
정조 8년
宋載經啓曰。備局有司堂上金華鎭趙時俊。依下敎來待矣。傳曰。入侍。
정조 8년
洪秀輔啓曰。賑廳堂上徐有隣李在簡。依下敎來待矣。傳曰。入侍。
정조 8년
洪秀輔。以吏曹言啓曰。典牲署直長閔彝顯。呈病乞遞。繕工監假監役官曺霖。除拜過限。俱是經筵官。則不可責之。以該司職事。竝改差。何如。傳曰。允。
정조 8년
有政。吏批。判書李在簡進。參判金夏材。參議金憙牌不進。行都承旨洪秀輔進。以趙英鎭爲大司諫。沈基泰徐瀅修爲副校理。孟至大爲修撰。李翼晉爲副修撰。閔台爀爲敦寧都正。尹星基爲戶曹佐郞。鄭益祚爲兵曹正郞。安廷鐸爲引儀。金禧獜爲奉常主簿。宋啓來爲典牲直長。宋民載爲京畿都事。西部奉事李集明。社稷直長李協聖相換。
정조 8년
兵批。判書徐有隣進。參判鄭昌順呈辭在外。參議鄭枋病。參知金魯永入直進。右副承旨兪恒柱進。以趙時俊爲都摠管。黃命耉爲忠翊將。李昌培爲武兼。吳鼎漢爲守門將。金相庚爲僉知。副護軍單具明謙李魯春。司直單李聖圭柳榮鎭柳孟養林濟遠李宗燮權以綱。副司果沈基泰李錫夏兪漢敬安策。訓鍊判官單鄭勗世。
정조 8년
承旨前望單子入之。李文源落點。
정조 8년
傳于兪桓柱曰。左承旨入侍。
정조 8년
承旨前望單子入之。鄭趾煥落點。
정조 8년
朴祐源啓曰。明日景慕宮展拜時。承旨不可不備員。而新除授同副承旨鄭趾煥。時在洪忠道忠州地。合有變通之道。何以爲之。敢稟。傳曰。許遞。前望單子入之。
정조 8년
承旨前望單子入之。李東泰落點。
정조 8년
朴祐源啓曰。新除授同副承旨李東泰。方在禁錮中。何以爲之。敢稟。傳曰。望筒置之。前望單子入之。
정조 8년
兪恒柱啓曰。新除授右副承旨李時秀。卽爲牌招察任。何如。傳曰。允。
정조 8년
內局都提調前望單子入之。徐命善落點。
정조 8년
朴祐源。以弘文館言啓曰。新除授副校理沈基泰。時在京畿楊根地。修撰孟至大。時在洪忠道溫陽地。經筵入番事緊。請竝斯速乘馹上來事下諭。答曰。依啓。
정조 8년
兪桓柱。以司饔院言啓曰。卽接燔造官所報。則以爲分院許多匠卒。皆是募入之類。本非農業之民。而値此荐歉。又當窮春。糊口沒策。流離丁寧。雖日加鞭扑。萬無忍饑赴役之勢。莫重國役。將至撤燔之境。依丁酉丙子年例。請得小米二百石。以爲救活燔造之地云矣。取考本院謄錄。則丙子年因本院草記。請得賑廳小米二百石。除出五十石。白給分院。俾作接濟之資。其餘一百五十石。以時價還賣。充報於賑廳。前例斑斑。如此則在賑廳。旣無空失之歎。在分院。實有莫大之惠。今亦依此例施行事。分付賑廳。何如。傳曰。允。
정조 8년
兪恒柱。以訓鍊都監言啓曰。明日景慕宮展拜時。依兵曹節目。弘化門軍一百名。集春營軍三十名。廣智營軍三十名。各留十名。待標信除出。臣率領排立於月覲門外。還宮後。還入直之意。敢啓。傳曰。知道。
정조 8년
兪恒柱。以禁衛營言啓曰。本營千摠吳載徽。身病猝重。勢難察任。改差。何如。傳曰。允。
정조 8년
兪恒柱。以御營廳言啓曰。今四月初四日。景慕宮展拜時。依兵曹節目。集春營入直摠戎廳作隊軍三十名內。集春門直三名。營直二名除。實二十五名除出。本廳把摠沈公協。入直哨官趙學枋。領赴訓鍊都監都領陣。東營入直守禦廳作隊軍二十名。入直把摠許侊。哨官柳台興率領。宮大門外把守。而竝待標信出用。解嚴後。還入直間。集春營哨官郭林福。東營哨官李貞圭。代直之意。敢啓。傳曰。知道。
정조 8년
兪恒柱。以漢城府言啓曰。發賣施賞傳敎中。其餘各人等。依私賑五十石以下例。卽爲施賞後。草記事。命下矣。發賣錢補納人中。亦不無差等之別。前哨官趙命稷。軍官高廷協。限三年除減戶役。閑良高泰成金九綱。限一年一體蠲減之意。敢啓。傳曰。知道。
정조 8년
同副承旨李文源疏曰。伏以。臣本自儱侗。重以生疎。向於待罪本院之時。至被遞差之命。自顧悚恧。歷日靡定。不意玆際。除旨又降。召牌儼臨。臣惶蹙冞切。承膺無路。且臣與左副承旨臣宋載經。有內外從應避之嫌。揆以法例。在所當遞。玆陳短章。伏乞聖明。亟令攸司。照例遞改。以存公格。以安私分。千萬幸甚。批答。答啓字。
정조 8년
行判中樞府事洪樂性箚曰。伏以。臣待罪藥院。今玆三朔矣。臣受恩罔極。效答無階。竊自期供職於保護之地。殫誠竭力。以圖涓埃之報。則顧何敢言私占便。上孤聖恩。下蔑臣分。第臣積瘁於遠役之餘。受傷於換節之際。素患痰癖之症。日添月加。頭目眩暈。視物昏迷。胸膈痞滿。食飮輒滯。脚部麻而不仁。方闥之步。尙患艱辛。以至於終日。委頓涔涔。無所省覺。失今不治。將有癃癈之慮。方擬仰請長暇。俾得調治矣。卽伏見小報。有明日展拜景慕宮之命。而今臣目下病狀。萬無蠢動之望。陪扈之列。起居之班。俱未趨造。伏枕惶隕。如添一病。玆不得不冒死陳懇。伏願聖明。俯垂憐察。亟遞臣藥院之任。仍治臣闕禮之罪焉。答曰。省箚具悉卿懇。聞卿情理。實難强迫。所辭本任。今姑勉副。卿須安心勿辭。益加性攝。仍傳曰。此批答。遣史官。傳諭于洪判府事。
정조 8년
甲辰四月初三日卯時。上御誠正閣。左承旨入侍時。行左承旨朴祐源。記事官沈晉賢李崑秀尹行任。以次進伏訖。上曰。判尹入來與否知入。備堂中金華鎭趙時俊。亦爲入來事。分付。賤臣承命出傳。仍命退。承史以次退出。
정조 8년
甲辰四月初三日酉時。上御誠正閣。左承旨入侍時。行左承旨朴祐源。假注書朴能源。記事官李崑秀尹行任。以次進伏訖。上命書洪判府事箚批訖。命書傳敎曰。藥房都提調望筒前望單子入之。又命書傳敎曰。承旨前望單子入之。仍下敎曰。承旨有闕。代以鄭趾煥出牌。上曰。新除授承旨。牌招察任。出榻敎仍命退。諸臣以次退出。
정조 8년
行都承旨洪秀輔坐。行左承旨朴祐源坐。右承旨未差。左副承旨宋載經坐。右副承旨李時秀坐直。同副承旨兪恒柱坐直。注書沈晉賢仕一員未差。假注書朴能源仕直。事變假注書未差。
정조 8년
大駕詣景慕宮。展拜罷後。奎章閣政院玉堂藥房口傳問安。答曰。知道。
정조 8년
李時秀啓曰。事變假注書任希鐸。身病猝重。勢難察任。今姑改差。何如。傳曰。允。
정조 8년
藥房提調前望單子入之。金華鎭落點。
정조 8년
洪秀輔啓曰。吏曹佐郞李祖承。來到闕外。謂有情勢。屢度催促。終不入來。事體所在。誠極未安。本院請推之外。無他可施之罰。何以爲之。敢稟。傳曰。朝者筵敎。何等丁寧嚴截。則焉敢强引。有此强聒乎。大抵政席可否。自是美事。況其疏語。元無拶逼於渠者。特令渠參政。不但爲銓地備員。此事紛競。亦欲鎭壓。朝廷如有紀綱。豈可不督出一該郞乎。亞詮亦以郞官同去就。來在朝房。不得參政云。如是而渠之。又復逡巡處義。尤豈不郞當。此啓辭勿施。更加各別嚴飭。斯速開政。政院萬一任他。該房承旨。難免重勘。以此知悉。
정조 8년
傳于李時秀曰。吏曹佐郞李祖承爲先拿處。捧口招以聞。
정조 8년
傳于李時秀曰。左副承旨入侍。
정조 8년
有政。吏批。判書李在簡。參判金夏材進。參議未差。行都承旨洪秀輔進。以趙鼎鎭爲吏曹參議。曺允大爲校理。李東稷爲修撰。李文源爲工曹參議。李日運爲禮曹佐郞。李燾爲典籍。朴澈源爲北部都事。柳煥爲北部奉事。趙重鎭爲司饔奉事。
정조 8년
兵批。判書徐有隣進。參判鄭昌順受由在外。參議鄭枋病。參知金魯永入直進。右副承旨李時秀進。副護軍單趙世選。副司直單柳義養李文源鄭趾煥金憙兪彦鉉。
정조 8년
洪秀輔。以吏曹言啓曰。本曹假郞廳李松心。身病猝重。勢難入直。今姑減下。其代。以承文院校檢石宗克差下之意。敢啓。傳曰。知道。
정조 8년
李時秀。以兵曹言啓曰。去春等能麽兒考講時。司圃署別提崔極齊。四次不通。都摠府都事宋觀休。訓鍊院主簿沈錫。繕工監主簿宋奎瑞。武臣兼宣傳官沈緯鎭孫錫圭河明世南樀。部將成夏鎭。守門將金振洙等。二次不通。部將李益謙卞緯鎭。武臣兼宣傳官洪百海等。一次不通。依定式四次不通人。越俸一等。二次一次不通人。竝從重推考。何如。傳曰。允。
정조 8년
李時秀。以守禦廳言啓曰。本廳親牙兵千摠李匡運。身病猝重。勢難察任。今姑改差。何如。傳曰。允。
정조 8년
甲辰四月初四日申時。上御誠正閣。左副承旨入侍時。左副承旨宋載經。假注書朴能源。記注官金健修。記事官車亨衢。以次進伏訖。上曰。吏郞入來乎。載經曰。以情勢不爲入來矣。上命書傳敎曰。朝廷所尊者。體統而已。堂上爲郞僚隨牌來到。去就未決。此前所未聞之事。該郞非不欲嚴加勘處。而堂上將有共欲引義之慮。如是之際。徒致紛競。累下飭敎。使卽參政者。一則尊體統。二則息紛競。豈可一向任其逡巡。該房承旨推考。堂郞備員開政。更加各別嚴飭。上曰。今日風勢如此。果不傷麥乎。載經曰。臣在鄕曲。頗知農務。麥前之風。猶勝於霧之爲害矣。上曰。坐直承旨入侍。出榻敎兪恒柱進伏。上謂載經曰。民事朝象。無一非憂。予心日夕憧憧。殆忘寢食矣。載經曰。聖上宵旰之憂。若是惻怛。爲今日臣民者。孰無感戴之情乎。上曰。民憂姑捨。世故多端。朝象泮渙。國事罔涯。予意則務在保合。而事不如意。誠可悶矣。載經曰。朋黨之害。自古有之。而未有如我朝之甚。初因可否。漸至傾軋。此非義理所關處。只由於私好惡。而末流之弊。至於滔天。此爲可悶矣。上曰。雖以用人一事言之。中人以上之才。豈易得哉。下於中人者。亦不無可取者。夫爵祿。人主所以勵世磨鈍。而近日用人之路甚窄。誠不知其故矣。載經曰。丙丁之間。凶逆層生。故家世族。太半入於廢棄之中。雖在十餘寸之遠。不敢擬議於政注。此誠過矣。然而嚴隄防三字。不可少撓矣。上曰。隄防自隄防。用人自用人。此是竝行不悖之事。而近世則過於嫌疑。以至登用之路太隘。是豈嚴隄防之道乎。載經曰。聖敎至此。誠朝廷之福矣。上命退。諸臣以次退出。
정조 8년
甲辰四月初四日酉時。上御誠正閣。坐直承旨入侍時。右副承旨李時秀。假注書朴能源。記注官金健修。記事官尹行任。以次進伏訖。上曰。吏郞屢次飭敎之下。一向執迷。至被處分。誠不可曉矣。仍命書傳敎曰。雖令捧供。不緊叫嚷。豈足煩聽。時囚罪人李祖承。付過放送。使之卽刻修省記入直。如無特敎。無得替直事。分付。吏曹參判金夏材。更卽牌招。違牌去來。勿爲呼望。仍下敎曰。吏曹參判承牌與否。知入。可也。賤臣承命以問。回奏曰。已承牌云矣。上命退。諸臣以次退出。
정조 8년
行都承旨吳載純坐。行左承旨朴祐源坐直。右承旨安聖彬坐。左副承旨宋載經病。右副承旨李時秀坐。同副承旨兪恒柱坐直。注書沈晉賢仕一員未差。假注書朴能源仕直。事變假注書鄭觀輝仕。
정조 8년
朴祐源啓曰。左副承旨宋載經。今日不爲仕進。卽爲牌招。何如。傳曰。待明朝牌招。
정조 8년
傳于李時秀曰。左承旨入侍。
정조 8년
李時秀啓曰。正言盧廷良。下諭後。過限不上來。依定式。遞差傳旨及禁推傳旨捧入之意。敢啓。傳曰。知道。
정조 8년
以正言盧廷良禁推傳旨。傳于李時秀曰。分揀
정조 8년
任希鐸改差。代以鄭觀輝爲事變假注書。
정조 8년
以原春監司。通川郡民家失火事狀啓。傳于兪恒柱曰。依他例。另施恤典事。令廟堂行會。
정조 8년
承旨前望單子入之。吳載純安聖彬落點。
정조 8년
朴祐源。以弘文館言啓曰。本館下番。連日闕直。事甚未安。今日政新除授玉堂。待下批。仍卽牌招。以爲推移入直之地。何如。傳曰。允。
정조 8년
兪恒柱。以備邊司言啓曰。本司武郞廳李禹昌。奔走勤仕。又滿十五朔。依例陞敍。或守令除授事。捧承傳施行。何如。傳曰。允。
정조 8년
兪恒柱。以義禁府言啓曰。時囚罪人李祖承放送事。承傳啓下矣。李祖承放送之意。敢啓。傳曰。知道。
정조 8년
甲辰四月初五日申時。上御誠正閣。同副承旨入侍時。同副承旨兪恒柱。假注書朴能源。記注官金健修。記事官車亨衢。以次進伏訖。上曰。注書出去。夏享大祭祭報府。持入。可也。賤臣承命捧入。上命恒柱讀奏訖。命書傳敎曰。都承旨許遞。與未差之代。前望單子入之。仍下敎曰。新除授承旨。牌招察任。出榻敎恒柱曰。新除授承旨安聖彬。方在罷散中。何以爲之乎。上曰。敍用。可也。出擧條仍命書傳敎曰。承旨房仍。又命書傳敎曰。館職不備。已至數十日。玉堂未差之代。政官待開門牌招開政。待下批竝爲牌招。推移入直。仍命退。諸臣以次退出。
정조 8년
行都承旨吳載純坐。行左承旨朴祐源坐。右承旨安聖彬坐直。左副承旨宋載經坐。右副承旨李時秀坐。同副承旨兪恒柱坐直。注書沈晉賢仕一員未差。假注書朴能源仕直。事變假注書鄭觀輝仕。
정조 8년
有政。判書李在簡。參判金夏材。參議趙鼎鎭。行都承旨吳載純進。以李家煥爲正言。李勉兢爲副校理。李頤祥姜忱爲副修撰。李亨基爲典籍。金翰東爲中部奉事。
정조 8년
兵批。判書徐有隣病。參判鄭昌順受由在外。參議鄭枋病。參知金魯永入直進。右副承旨李時秀進。副司直單洪秀輔。副司果單盧廷良。
정조 8년
以副校理李勉兢。副修撰姜忱牌不進罷職傳旨。傳于兪恒柱曰。只推。
정조 8년
兪恒柱。以弘文館言啓曰。本館下番。連日闕直。事甚未安。副校理李勉兢。副修撰姜忱。旣有只推之命。竝卽牌招。以爲推移入直之地。何如。傳曰。允。
정조 8년
以副校理李勉兢。副修撰姜忱。再牌不進罷職傳旨。傳于兪恒柱曰。只推。
정조 8년
兪恒柱。以弘文館言啓曰。新除授副修撰李頤祥。時在京畿廣州地。經筵入番事緊。請斯速乘馹上來事下諭。傳曰。依啓。
정조 8년
兪恒柱。以吏曹言啓曰。戶曹佐郞兪駿柱呈狀內。身病甚重。勢難察任云。今姑改差。何如。傳曰。允。
정조 8년
安聖彬。以兵曹言啓曰。軍號十張。出給敦化門守將。頒布各處。先受省記而後始乃出給。自是例規。今日守門將高達門。軍號十張。依數受去。而其中衛所所給軍號一張。則不受本所省記。經先出給矣。俄而自衛所納省記。而請受軍號云。來告如此。而墻外巡邏。決不可一刻遲滯。故一張更爲書給矣。軍號頒布。何等重大。而守門將不能詳審於頒給之際。致有此誤傳之擧。其罪狀萬萬驚駭。當該守門將高達門。拿問嚴處。不當受而受去者。亦令該廳。刻期譏捕。繩以重律。臣曹不能檢飭。有此無前之事。惶恐待罪之意。敢啓。傳曰。允。如非從中閪失。必是門外換受。以此草記。令巡邏營門。知悉。可也。
정조 8년
兪恒柱啓曰。軍號頒布。何等嚴重。而今日敦化門守將之不能祥審於分給之時。有此誤傳之擧。事未前聞。極甚駭痛。其罪狀已自兵曹草記請勘。而軍號頒布之時限。旣在門限後。則莫重時急草記。過時遲滯。始爲來呈。已極疎忽。而至於更爲書給軍號。雖出於倉卒急遽。而亦不無經先誤着之失。當該入直堂上。從重推考。郞廳所當重勘。而本院請推之外。無他可施之罰。何以爲之。敢稟。傳曰。堂郞倂先罷後拿。可也。
정조 8년
傳于兪恒柱曰。兵曹參知前望單子入之。待下批。牌招入直。
정조 8년
傳于兪恒柱曰。政官待開門牌招開政。
정조 8년
兪恒柱。以守禦廳言啓曰。依武藝出身廳節目。出身崔碩良。本廳敎鍊官爲先權差。待窠陞實之意。敢啓。傳曰。不必加設料窠。只出傳令。待窠塡充。可也。
정조 8년
兪恒柱。以摠戎廳言啓曰。依武藝出身廳節目。出身金五福。本廳敎鍊官爲先權差。待窠陞實之意。敢啓。傳曰。不必加設料窠。只出傳令。待窠塡充。可也。
정조 8년
甲辰四月初六日戌時。上御誠正閣。右承旨入侍時。右承旨安聖彬。假注書朴能源。記事官李崑秀尹行任。以次進伏訖。上曰。今日諸承旨。皆仕進乎。聖彬曰。皆仕進矣。上曰。明日亦皆仕進乎。聖彬曰。臣未及詳知矣。上曰。坐直一人誰也。聖彬曰。同副承旨兪恒柱矣。命讀公事訖。以黃海監司加分狀啓。命書傳敎曰。依狀請施行事。回諭。上曰。政官。待明朝牌招開政。仍命退。諸臣以次退出。
정조 8년
行都承旨吳載純坐。行左承旨朴祐源坐。右承旨金思穆未肅拜。左副承旨宋載經坐直。右副承旨李時秀坐。同副承旨兪恒柱坐直。注書沈晉賢仕一員未差。假注書朴能源仕直。事變假注書鄭觀輝仕。
정조 8년
李時秀啓曰。來十一日朝參。取稟。傳曰。停。
정조 8년
以十一日專經文臣殿講取稟。傳于朴祐源曰。爲之。
정조 8년
朴祐源。以弘文館言啓曰。本館下番。連日闕直。事甚未安。副校理李勉兢。副修撰姜忱。旣有只推之命。與今日政新除授玉堂。待下批。竝卽牌招。以爲推移入直之地。何如。傳曰。允。近來除拜館職之人。輒皆引義。事甚無義。且與指名被論有異。又焉用乃爾。申飭察任。
정조 8년
有政。吏批。判書李在簡。參判金夏材。參議趙鼎鎭。行都承旨吳載純進。以李魯春爲校理。趙濟魯爲修撰。金鳳顯爲兵曹佐郞。鄭述仁爲童蒙敎官。金履裕爲繕工假監役。姜文岳爲典獄參奉。呂駿永爲永禧殿參奉。金鍒爲敬陵參奉。司饔奉事趙重鎭。濟用奉事鄭德濟相換。
정조 8년
兵曹參知前望單子入之。安聖彬落點。
정조 8년
傳于吳載純曰。禮房承旨入侍。
정조 8년
朴祐源啓曰。兼春秋崔鎭夏。身病猝重。勢難察任。今姑減下。其代。令該曹口傳差出。何如。傳曰。允。
정조 8년
吏曹口傳政事。兼春秋單金鳳顯。
정조 8년
傳于兪恒柱曰。右副承旨入侍。
정조 8년
以承旨有闕政事取稟。傳于吳載純曰。前望單子入之。
정조 8년
承旨前望單子入之。李得濟落點。
정조 8년
吳載純啓曰。新除授右承旨李得濟。方在被謫蒙放中。何以爲之。敢稟。傳曰。蕩滌敍用。
정조 8년
傳于兪恒柱曰。吏曹郞廳發牌。淸齋摘奸以來。
정조 8년
傳于兪恒柱曰。左副承旨入侍。
정조 8년
李時秀。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 8년
兪恒柱。以兵曹言啓曰。卽接左巡廳牒報。則去夜行巡時。五更量。執捉分撥軍士。觀其所持分撥。則昨夜軍號頒布時。軍號一張閪失事。自兵曹草記。故事極驚駭。卽爲査問。則本廳管牌宋得元。初受本廳軍號。軍士聖得。又受右巡廳軍號以來。而問于右巡廳。則右巡廳管牌。亦爲受去云。故聖得疊受軍號。玆以還納。傡爲牒報云矣。軍號事體。何等嚴重。而左右巡廳管牌。旣受軍號之後。左巡廳軍士聖得之初旣公然疊受。末又經夜不納。事未前聞。萬萬可駭。軍士聖得。移法司嚴査委折。照法重繩。該所巡將。五更査得之事。翌朝報來。亦甚駭然。當該巡將。令該府拿問處之。何如。傳曰。允。果不爽初料。然則守門將別無深罪之端。帶職付過放送。軍號之經先改書出給事。草記之三更始乃書呈事面。固有罪之與閪失有異。本曹堂郞罷職足矣。拿處則分揀。可也。
정조 8년
甲辰四月初七日辰時。上御誠正閣。都承旨入侍時。行都承旨吳載純。記事官沈晉賢。記注官金健修金鳳顯。以次進伏訖。上命書草記批答。上曰。左副承旨入侍。賤臣承命出傳。與左副承旨宋載經偕入。上曰。昨夜兵曹事。果是何事。載經曰。管牌加受。故已推來。而兵曹則更書軍號以給云矣。上曰。三更始草記。不善擧行矣。守門將之疊給。不是異事也。載經曰。曾所未聞之事也。極爲驚駭矣。上曰。都承旨則先退。載純先退。上曰。近日時囚。不爲開坐乎。載經曰。如此云矣。上命書傳敎曰。時囚皆令今日捧供。刑曹漢城府。委屬可悶。亦皆依例開坐之意。分付。命退。承史以次退出。
정조 8년
甲辰四月初七日辰時。上御誠正閣。禮房承旨入侍時。行左承旨朴祐源。假注書朴能源。記注官金健修金鳳顯。檢校直提學徐浩修。以次進伏訖。上曰。待敎入侍。李崑秀進伏。上謂浩修曰。卿解藥房提調之任。可以頗閑矣。浩修曰。莫非聖恩所及矣。上命浩修先退。仍下敎曰。吏曹郞廳入來與否。知入。鳳顯出問。以已爲待令之意。回奏。上曰。吏曹今日政。何無疏通乎。兵批政事。何不爲之。注書出去。知入。可也。賤臣承命出問。回奏曰。吏曹姑無當窠。故疏通不得爲之。兵曹則無政事云矣。上曰。承旨望見漏人。及守令瓜滿窠。竝爲記入。可也。賤臣承命錄入。上曰。近日日記持入。可也。鳳顯承命捧入。上曰。內局提調入侍。金華鎭進伏。上曰。日昨筵敎見之乎。華鎭曰。見之矣。上曰。向日兩原任大臣入侍。悉諭予意。而兩相亦悉陳無隱。誠多幸矣。華鎭曰。臣聞臣叔所傳。則我殿下全保臣家之德意。出尋常萬萬。臣雖頑如木石。亦具一段秉彝。豈不思一分報效之道。而第臣愚迷忒甚。未知何由。而仰報萬一矣。上命華鎭先退。仍命退。諸臣以次退出。
정조 8년
甲辰四月初七日未時。上御誠正閣。右副承旨入侍時。右副承旨李時秀。假注書朴能源。記事官金鳳顯李崑秀。以次進伏訖。上曰。左承旨入侍。出榻敎朴祐源進伏。上命時秀書榻敎曰。新除授承旨。牌招入直。仍命先退。下敎曰。注書出去。承旨李得濟。如有罪名。使之蕩滌。牌去來。仍爲知入。可也。賤臣承命出傳。以承旨在外之意。回奏。上曰。在外承旨許遞。前望單子入之。出榻敎上曰。吏曹郞廳入侍。賤臣承命出。與吏曹佐郞李祖承。偕入進伏。上命詣宗廟。執事。淸齋與否。摘奸以來。祖承承命退出。上命書傳敎曰。承旨做度。踰禁川橋則勿施。自是院規。而由月覲門動駕。月必一再爲焉。諸凡擧行。皆用闕內擧動例。作路亦不踰禁川橋。此後由此門動駕時。做度通計事。諸承旨知悉。載之院中故事。仍命退。諸臣以次退出。
정조 8년
甲辰四月初七日戌時。上御誠正閣。左副承旨入侍時。左副承旨宋載經。假注書朴能源。記注官金健修。記事官金鳳顯。以次進伏訖。上曰。爾居湖西。想知土俗矣。近來人心士習。何如。載經曰。風習漸不如古矣。上曰。士子卽國之元氣。而至若湖西。爲士夫根本之地。未知果有操行飭躬之士耶。載經曰。絶無矣。上曰。向來桂坊薦。汲汲爲之者。意謂如此之人。或有因此而登用。則可以有益於世道矣。未知近日經筵官。果有此等人才。而予意則必欲得巖穴躬修之士。俾爲一世之矜式矣。載經曰。聖意逈出尋常。而但如此之人。未易多得。此誠可悶矣。上曰。他承旨入侍。出榻敎兪恒柱進伏。上命書傳敎曰。捧供時囚。別無論理議處之端。滯囚已至多日。皆令今日內。依本律草記照律事。分付。仍命退。諸臣以次退出。
정조 8년
行都承旨吳載純坐。行左承旨朴祐源坐直。右承旨金思穆坐。左副承旨宋載經坐。右副承旨李時秀坐。同副承旨兪恒柱坐直。注書沈晉賢仕一員未差。假注書朴能源仕直。事變假注書鄭觀輝仕。
정조 8년
朴祐源啓曰。十一日專經文臣殿講爲之事。命下矣。處所以何處爲之乎。敢稟。傳曰。宣政殿爲之。
정조 8년
傳于朴祐源曰。承旨馳詣宗廟。奉審摘奸以來。
정조 8년
傳于吳載純曰。右承旨入侍。
정조 8년
傳于吳載純曰。右副承旨入侍。
정조 8년
宋載經。以義禁府言啓曰。兵曹草記批旨內。果不爽初料。然則守門將。別無深罪之端。帶職附過放送。軍號之經先改書出給事。草記之三更始乃書呈事。固有罪矣。與閪失有異。本曹堂郞。罷職足矣。拿處則分揀可也事命下矣。前參知金魯永。前佐郞權中憲。竝罷職放送。守門將高達門。帶職附過放送之意。敢啓。傳曰。知道。
정조 8년
金思穆。以義禁府言啓曰。捧供時囚。別無論理議處之端。滯囚已至多日。皆令今日內。依本律草記照律事。命下矣。申禹相。咸鏡北關監賑使李在學狀啓內。糴案紊亂。莫察倉吏之奸。魚物勒貿。厚招海夫之怨。而爲觀來頭賑政。姑且隨事勉飭。春窮轉深。民勢尤急。而還賑抄口。多所落漏。分給穀物。太半腐傷。轉之隣邑而乞食者。處處有之。故推治其座首監色。則因此發怒。出處私次。民邑緊務。一竝廢却。事體擧措。尤極可駭罪。取考律文。則大明律錢糧互相覺察條有曰。凡係官錢糧。皆得互相覺察。若已出倉庫而失覺察者杖一百。續大典魚鹽條有曰。魚鹽收稅時。本官所屬侵漁海民者。守令以制書有違律論。大明律制書有違條有曰。凡奉制書。有所施行而違者杖一百。不應爲條有曰。凡不應得爲而爲之。事理重者杖八十。名例有曰二罪以上俱發。以重者論。罪各等者。從一科斷。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。申禹相從重論。從一科斷。杖一百收贖。告身盡行追奪放送。鄭駿采。平安監司鄭民始狀啓內。餉還事體。至爲嚴重。各穀代捧。猶不可擅便。至於雜物之代充。尤係法外。昨年秋事。雖値歉荒。而不念法意之至重。托以謬例之或有。乃以鹽錢等物。恣意代捧之數。至於七百四十六石零之多。事之驚駭罪。取考律文。則大明律制書有違條有曰。凡奉制書。有所施行而違者杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。鄭駿采。杖一百收贖。告身盡行追奪放送。金光澤。傳旨內。舊軍餉居末。依事目拿問罪。取考律文。則續大典倉庫條有曰。軍餉居末拿問。大明律制書有違條有曰。凡奉制書。有所施行而違者杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。金光澤。杖一百收贖。告身盡行追奪放送。何如。傳曰。允。如有功議。各減一等。
정조 8년
金思穆。以義禁府言啓曰。申禹相鄭駿采金光澤等。各杖一百收贖。告身盡行追奪放送。草記批旨內。如有功議。各減一等事。命下矣。申禹相六代祖湛。光國原從功臣。東昌尉異姓五寸親云。功議各減一等。杖八十收贖。奪告身三等。鄭駿采十代祖憙。定難原從功臣云。功減一等。杖九十收贖。奪告身四等。金光澤無功議云矣。敢啓。傳曰。知道。
정조 8년
甲辰四月初八日辰時。上御誠正閣。禮房承旨入侍時。行左承旨朴祐源。記事官沈晉賢。記注官金健修。記事官金鳳顯。以次進伏訖。上曰。兼春秋出去。下番翰林使之入侍。健修承命退。記事官李崑秀進伏。上曰。俄者工刑換房傳敎。改以承旨房仍。工刑換房事。分付於在院承旨。可也。賤臣承命出傳。命退。承史以次退出。
정조 8년
甲辰四月初八日未時。上御誠正閣。右承旨右副承旨入侍時。右承旨金思穆。右副承旨李時秀。假注書朴能源。記注官金健修。記事官李崑秀。以次進伏訖。上命思穆書傳敎曰。今夜係是令節。弛禁事。分付巡邏營門及巡廳捕廳。仍命思穆先退。謂時秀曰。今日似有雨意矣。時秀曰。然矣。上曰。今年亦不無穴農之慮矣。時秀曰。今不可預度。而雖以麥農言之。畿內則可占豐穰。而湖西內浦。雨澤太不足。恐不能免歉云矣。上曰。今年若復如此。國計民事。誠可悶菀矣。仍命退。諸臣以次退出。
정조 8년
甲辰四月初八日酉時。上御誠正閣。禮房承旨入侍時。行左承旨朴祐源。假注書朴能源。記事官李崑秀尹行任。二直提學徐有防。以次進伏訖。祐源曰。同罪異罰人。令本院提稟事。旣有定式矣。前巡將李命俊。以監軍事被罪蒙敍。伊時同罪人前兵曹正郞李庚運。尙未收敍。故敢此仰達矣。上曰。一體敍用。可也。出擧條仍命退。諸臣以次退出。
정조 8년
甲辰四月初八日酉時。上御誠正閣。禮房承旨入侍時。行左承旨朴祐源。假注書朴能源。記事官李崑秀尹行任。二直提學徐有防。以次進伏訖。上曰。注書出去。留院公事持入。可也。賤臣承命捧入。上命讀訖。仍命退。諸臣以次退出。
정조 8년
行都承旨吳載純坐。行左承旨朴祐源坐。右承旨金思穆坐直。左副承旨宋載經坐。右副承旨李時秀坐。同副承旨兪恒柱坐直。注書沈晉賢病一員未差。假注書朴能源仕直。事變假注書鄭觀輝仕。
정조 8년
以校理李魯春。修撰趙濟魯牌不進罷職傳旨。傳于朴祐源曰。只推。
정조 8년
以副校理李勉兢。副修撰姜忱牌不進罷職傳旨。傳于朴祐源曰。只推。
정조 8년
傳于金思穆曰。同罪異律。近因定式之傳敎。該房每皆提稟矣。今因李得濟罪名蕩滌事。昨聞禮房言。有覺得者。申應周罪名。大體與具明謙李得濟。大同小異。而兩亞將。竝已敍用之後。應周之仍置竄配。不無稱冤之端。渠雖襲謬。與李潤慶那移。所犯有異。定配罪人申應周。放送事。分付。
정조 8년
兪恒柱。以弘文館言啓曰。本館下番。連日闕直。事甚未安。校理李魯春。副校理李勉兢。修撰趙濟魯。副修撰姜忱。旣有只推之命。竝卽牌招。以爲推移入直之地。何如。傳曰。允。
정조 8년
金思穆。以義禁府言啓曰。慶尙道固城縣竄配罪人申應周放送事。承傳啓下矣。申應周卽爲放送事。分付該道道臣之意。敢啓。傳曰。知道。
정조 8년
甲辰四月初九日辰時。上御誠正閣。右副承旨入侍時。右副承旨李時秀。記事官沈晉賢李崑秀尹行任。以次進伏訖。上曰。同副何日畢做度乎。時秀曰。今至七日矣。上曰。今日坐直。誰耶。時秀曰。右承旨與同副承旨矣。上曰。注書出去。承旨做度。或有只入八日之例乎。知入。賤臣承命出問後。以無古例回奏。命退。承史以次退出。
정조 8년
行都承旨吳載純坐。行左承旨朴祐源坐。右承旨金思穆坐直。左副承旨柳誼坐直。右副承旨宋載經坐。同副承旨兪恒柱坐。注書沈晉賢病一員未差。假注書朴能源仕金孝建仕直。事變假注書鄭觀輝仕。
정조 8년
宋載經。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
吳載純啓曰。左承旨朴祐源。今日不爲仕進。卽爲牌招。何如。傳曰。允。
정조 8년
以賓廳日次頉稟。傳于金思穆曰。均是次對日來會本司。而向日則以無時急稟定事。來會本司爲辭。今日則只入次對頉稟。竝呈坐起座目。該房之捧入。已極不審。該郞之來稟。亦甚未瑩。喉舌之地。董率之司。擧行如此。不可無警飭。該房承旨遞差。該郞拿處。
정조 8년
注書沈晉賢病。代以金孝建爲假注書。
정조 8년
以校理李魯春。副校理李勉兢。修撰趙濟魯。副修撰姜忱牌不進罷職傳旨。傳于吳載純曰。只推。
정조 8년
吳載純。以禮曹言啓曰。卽接元陵參奉所報。則本陵陵上莎草。自去月二十九日。至今初九日。一向無頉云矣。敢啓。傳曰。知道。
정조 8년
柳誼。以御營廳言啓曰。今四月初一日。輪對官入侍時。因本廳軍色從事官金履正所懷。流來久陳木布及苧布無紋紗。從長區處。恐合事宜事。上曰出擧條。與大將相議。仍令草記稟處可也事命下矣。今此從事官之所達。雖出於據實。其在審愼之道。莫重軍需。決難遽然遷動。不可不親自反閱。故臣與從事官金履正。考出各庫木布中。年久最傷者。則價布一百八十八同零。或爲鼠蠹所破。或爲滲濕所傷。一同之內。多有過半破傷。次次漬染者。一疋之內。亦有徑尺朽破。間間續斷者。麻布六十同零。其所受傷。與綿布少無異同。挨過數年。又經霖䨪。許多營貨。將有委棄之慮。在前各衙門。若有此等不堪用之木布。則間或折價發賣。以爲立本之資。今亦依此例許賣。俾作存本。似或便當。而取其兩色之所傷淺深。區別上中下三等。許令折價。則上等木一百十八同。每同價錢爲四十兩。中等木四十七同二十二疋。每同價錢爲三十三兩。下等木二十二同二十八疋。每同價錢爲十一兩。上等布三十四同。中等布十八同。下等布八同。一與木綿同價。而合價爲八千六百二十五兩零矣。總以論之。較諸元價。其所立本。僅爲三分之一。儲留待變之物。猝然減縮。誠爲可悶。若又拘泥因循。不早變通。則恐致永失之患。此又可惜。故博採物論方。欲從便發賣。而以臣淺見。出給廛人。雖有前例。旣是輕價。若有些利。則目今一營將士。連値歉荒。實多難支之弊。分給軍校及員役輩。捧價散賣。一以爲惠及軍伍。一以爲收價立本。則庶得兩便。至於卄餘疋之久苧布。二十端之無紋紗存減區處。不甚大段。無足煩聞之意。敢啓。傳曰。依草記施行。
정조 8년
甲辰四月初十日午時。上御誠正閣。右承旨入侍時。右承旨金思穆。假注書朴能源。記注官金健修。記事官金鳳顯。以次進伏訖。上命書傳敎曰。觀此專經文臣書啓。軍銜前銜應講者。只是數人原在外外。在京稱在外人。令該曹另加察飭。又命書傳敎曰。承旨前望單子入之。賤臣承命捧入。上曰。新除授承旨。待下批牌招察任。出榻敎命書傳敎曰。文臣殿講。退行於三明日。武臣殿講。同日爲之事。分付。仍命書領左相箚批訖。命退。諸臣以次退出。
정조 8년
行都承旨吳載純坐。行左承旨朴祐源坐直。右承旨金思穆坐。左副承旨柳誼坐。右副承旨趙興鎭坐直。同副承旨金載瓚坐。注書沈晉賢病一員未差。假注書朴能源仕金孝建仕直。事變假注書鄭觀輝仕。
정조 8년
吳載純啓曰。右副承旨宋載經。同副承旨兪恒柱。今日不爲仕進。卽爲牌招。何如。傳曰。許遞。前望單子入之。
정조 8년
傳于吳載純曰。左承旨入侍。
정조 8년
承旨前望單子入之。趙興鎭金載瓚落點。
정조 8년
傳于吳載純曰。新除授承旨。牌招察任。
정조 8년
柳誼。以兵曹言啓曰。武臣賓廳武經講書人員望單子。纔已入啓。而大臣今方來詣賓廳。依例不得爲之之意。敢啓。傳曰。知道。
정조 8년
趙興鎭。以兵曹言啓曰。專經武臣講官。加抄啓人員。別單書入之意。敢啓。傳曰。知道。
정조 8년
甲辰四月十一日申時。上御誠正閣。坐直承旨入侍時。右副承旨趙興鎭。假注書金孝建。記事官李崑秀尹行任。以次進伏訖。上曰。今日之雨。得無未足之歎否。興鎭曰。似未周洽矣。上曰。畿邑麥農。峽野差異云。而嶺東不無風災。關北偏受雨澤云。然否。予雖在靜攝之中。言念民憂。若添一病矣。興鎭曰。諸道農形。大體有登稔之漸云矣。命書傳敎曰。侍從堂上堂下。違牌坐罷人竝敍用。命退。承史以次退出。
정조 8년
甲辰四月十一日戌時。上御三善齋。坐直承旨入侍時。行左承旨朴祐源。右副承旨趙興鎭。二直提學徐有防。假注書金孝建。記事官李崑秀尹行任。以次進伏訖。上曰。畢賑不遠。守令之能否。可以知之矣。祐源曰。近來守令。每當賑政。擧皆殫誠竭慮。其中雖有勤慢之分。孰不盡心奉公。用副我聖上宵旰之念哉。上曰。爲方伯者。若能明視黜陟。賞罰以之立焉。嗣後守令之治績。頗有可觀矣。祐源曰。聖敎至當矣。興鎭曰。武臣殿講落點。自正月至今爲二次。合行於今番乎。上曰。唯。有防曰。閣臣當承候入來。而檢校直閣徐龍輔。身病猝重。原任直閣鄭東浚。時無職名。俱不得詣闕云矣。命退。承史以次退出。
정조 8년
行都承旨吳載純坐。行左承旨朴祐源坐。右承旨金思穆坐。左副承旨柳誼坐。右副承旨趙興鎭坐直。同副承旨金載瓚坐直。注書沈晉賢病一員未差。假注書金孝建仕直。事變假注書鄭觀輝仕。
정조 8년
傳于吳載純曰。同副承旨入侍。
정조 8년
吳載純啓曰。藥房都提調徐命善。提調金華鎭。副提調吳載純爲承候來待矣。傳曰。入侍。
정조 8년
傳于趙興鎭曰。工房承旨入侍。
정조 8년
傳于趙興鎭曰。同副承旨。持公事入侍。
정조 8년
吳載純啓曰。今此專經武臣殿講試官中。時無職名人。令該曹口傳付軍職。何如。傳曰。允。
정조 8년
兵曹口傳政事。副司果單徐瀅修李翼晉。
정조 8년
以原春監司民家失火狀啓。傳于柳誼曰。依通川郡例。另施恤典事。令廟堂卽爲行會。
정조 8년
金載瓚。以賑恤廳言啓曰。訓鍊都監炮手金景澤。去閏三月二十九日。石橋近處。得六朔遺棄女兒。洞里居私婢旕丹。欲爲乳養。而貧不自食。願爲受料。告于西部。自該部。今四月十二日牒呈。故依節目給料。使之乳養之意。敢啓。傳曰。知道。
정조 8년
甲辰四月十二日卯時。上御重熙堂。同副承旨入侍時。同副承旨金載瓚。記事官沈晉賢李崑秀尹行任。以次進伏訖。上曰。左承旨入侍。出榻敎賤臣承命出。與行左承旨朴祐源偕入。載瓚先退。上曰。承候諸臣入侍。賤臣承命出。與都提調徐命善及提調金華鎭。副提調吳載純。檢校直提學徐浩修。二直提學徐有防偕入。命善曰。伏聞聖候欠寧。伏不勝驚慮之至。目今證候。伏未審。若何。上曰。痰滯之証。近因外氣。越添頗苦。小便亦不長利。故俄試木米茶矣。命善曰。醫官等。使之入診。以爲議進湯劑之地。好矣。上曰。不必用藥矣。命善曰。雖不進湯劑。入診聖候。然後可以製進茶飮。以爲解外氣之地矣。上曰。不須診察也。命善曰。臣等自昨日來待。而爲慮酬接之有妨靜攝。不敢請對。下情悶鬱矣。時原任諸大臣。亦欲入來承候。而亦以此趑趄云矣。上曰。所處甚窄。無以引接。諸大臣不必入來矣。命善曰。醫官則使之來待近地乎。上曰。不必如是爲也。上謂命善華鎭等曰。卿等近日。則果保合如初乎。命善曰。近間則果與之款款無幾微。實不敢負我聖上懇惻之敎矣。上曰。誠如是也。豈不幸哉。載純曰。王大妃殿進御湯劑之加入者。當出榻敎乎。上曰。然矣。仍命書榻敎曰。王大妃殿進御一錢五分重人蔘粟米飮前方中。減縮砂五分。加白芥子七分。自今日一貼式。限五貼煎入。仍命退。諸臣以次退出。
정조 8년
甲辰四月十二日辰時。上御誠正閣。工房承旨入侍時。右副承旨趙興鎭。假注書金孝建。記事官李崑秀尹行任。以次進伏訖。上曰。明日文武專經殿講處所。以仁政殿爲之。出榻敎命退。承史以次退出。
정조 8년
甲辰四月十二日未時。上御誠正閣。左承旨入侍時。行左承旨朴祐源。記事官沈晉賢李崑秀尹行任。以次進伏訖。上曰。明日文武殿講。勢難親臨。侍衛勿爲待令之意。分付兵曹。可也。上曰。同副承旨持公事入侍。賤臣承命出。與同副承旨金載瓚。偕入進伏。上命載瓚書傳敎曰。今聞承宣言思之。同罪之人。或敍或否。亦多有之。除非違牌坐罷之輕勘。該房或不無難於陳聞之事云。此後無論罪名輕重。隨卽提稟事。更令該房知悉。上曰。右副承旨入侍。賤臣承命出。與右副承旨趙興鎭。偕入進伏。上曰。左承旨與同副承旨。先退。可也。祐源載瓚等。承命先出。上命興鎭書傳敎曰。申飭出仕之意。旣於筵席陳達。伊後身先犯科。無端違牌。不知爲幾次。事體所在。誠極未妥。校理李魯春只推。與違牌諸玉堂。一體牌招入直。又命書傳敎曰。向因提學兪彦鎬。出擧條定式後。召對入侍。及持公事入侍。藥房入診。在直閣臣。定式進參。則今日持公事入侍。入直閣臣。無端不參。聞是未及詣閤之致云。而此後無或如前泛忽之意。申飭本閣本院。命退。承史以次退出。
정조 8년
行都承旨吳載純坐。行左承旨朴祐源坐直。右承旨金思穆坐直。左副承旨柳誼坐。右副承旨趙興鎭坐。同副承旨金載瓚坐。注書沈晉賢仕一員未差。假注書金孝建仕直。事變假注書鄭觀輝仕。
정조 8년
傳于金思穆曰。右承旨右副承旨入侍。
정조 8년
金載瓚。以賑恤廳言啓曰。倉洞契居良人金聲顯。去閏三月十八日。渠之門前。得七朔遺棄女兒。本洞居李召史。欲爲乳養。而貧不自食。願爲受料。告于西部。自該部。今四月初四日牒呈。故依節目給料。使之乳養之意。敢啓。傳曰。知道。
정조 8년
前直長閔彝顯疏曰。伏以。元良岐嶷。睿思日開。我殿下深追三代遺法。以爲諭敎宜早。左右宜選。旣又以爲諭敎之方。莫如以身敎。頻御法筵。講明經訓。爰命政府選部之臣。議薦山林之士。而將以備顧問之列。中外之人。孰不拭目聳聽。佇望朝廷得人之盛。而及薦單之上也。賤臣姓名。亦入其中。噫。此果何爲也。臣於是震悸惝怳。不知所處。時方跡廁仕籍。而不敢因仍供職。歸伏田廬。無望復出於宦途。而尙謂日月之明。容光必照。綜核之政。名實莫逃。其必察其愚賤。不復混施以收召之典也。乃於夢想之外。道臣謄宣聖諭。十行絲綸。辭意懇摯。勉之以世祿之義。責之以敎導之任。有非蟣蝨之臣所敢承當者。臣奉讀未半。惶汗浹背。直欲鑽地以入。而不可得也。竊伏念人之所敬畏。莫如皇天。而凡有幽鬱而未暴。無不疾聲號籲。況我殿下覆育生成之德。父母孔邇。臣何敢一向泯默。自外於仁愛。而益重其罪戾也哉。玆用忘其卑微。不避瀆撓之誅。而瀝哀控危。悉暴衷懇。以冀聖明之矜察焉。臣賦命奇釁。生不識父顔。年未及齔。而臣祖又見背。一身零丁。靡所依薄。惟與偏母。相保而爲命。臣旣早失父祖之訓。長無志學之誠。重以稟賦虛脆。疾病纏綿。荒嬉自放。無所猷爲。雖於程文口讀之習。初不能致力。則其卒無所得於家世之舊業。可知也。是以屛身松楸。比跡徧氓。分作當世之棄物。不料先大王末年。猥玷一命。殿下初元。又被除旨。緣臣母病。適値沈淹。而救護無人。不可以遠離。久闕趨謝。遂至遞解。逮夫庚子之夏。復叨寢郞之除。則私懷感惶。不敢復違。且念母年益高。菽水不繼。誠願得祿而養。伸其反哺之情。故盡室入京。爲隨分從宦之計。而觸事昏憒。不能自劃其職務。內自循省。慙赧實多。若是者。雖置之百執事之列。而猶未堪承。則其至愚極陋。無一可取之實。又可知也。嗚呼。臣之本末不過如斯。亦其久涉仕路。畢露醜拙。宜爲上下之所洞悉。而奈何當國家求賢之日。乃以如臣蔭途下品之人。苟然擬議於山林讀書之士。大臣薦進而無少難愼。殿下諭召而不復區別。遂使名器猥褻。而聽聞訝惑。則不惟臣之撫躬恧蹙。若無所容。其於一初之盛擧。貽燕之深謨。所關非細。此尤臣之所大懼也。伏乞聖慈。察微臣所陳之辭。匪由飾讓。念經幄侍講之任。不宜輕授。亟命刊汰臣經筵職名。仍許收還召命。公私不勝大幸。臣無任悚息懇祈之至。答曰。省疏具悉。噫。爾祖卽予輔養官也。今爾以爾祖之孫。抄選之初。首膺薦剡。又爲予經筵官。雖未見爾祖。尙喜有典刑。爾何過自辭巽。若是凂凂歟。爾之經學。克傳箕裘。輿論所歸。有不可誣。而在蔭補則就之。在講官則去之。莫曰居卑而辭尊。揆以古人幼學壯行之義。得不逕庭乎。況予之旌招于爾者。非但爲資益寡躬。將畀夫訓迪元子之責。則爾以世祿之臣。延頸一念。寧或後於人也。爾須體予申諭。幡然登途。用副側席虛佇之望。
정조 8년
甲辰四月十三日卯時。上御重熙堂。右副承旨入侍時。右副承旨趙興鎭。二直提學徐有防。檢校直閣鄭東浚。記事官沈晉賢李崑秀尹行任。以次進伏訖。上曰。夜來膈痰咳嗽。終不快差。可悶矣。文武殿講。今已開講耶。興鎭曰。開場已久矣。上曰。已應講者幾人。知入。賤臣承命出問後。以文臣講員三十一人內。已講爲十二人。武臣講員三十五人內。已講爲十二人之意。回奏。上曰。注書進去試所。整齊與否。詳察後。申飭試官。已應講者。草榜謄來。試官以下。使之食代。賤臣承命。進詣仁政殿試所。申飭後。謄草榜回奏。命退。諸臣以次退出。
정조 8년
甲辰四月十三日卯時。上御重熙堂。藥房入侍時。都提調徐命善。提調金華鎭。副提調吳載純。檢校直提學徐浩修。二直提學徐有防。記事官沈晉賢李崑秀尹行任。醫官吳道炯康命吉丁文壽。以次進伏訖。命善曰。夜間聖體調攝。若何。茶飮亦奏顯效乎。上曰。一樣可悶。茶飮雖似有效。亦不顯然矣。命善曰。使醫官診候後。更進茶飮。似好矣。上曰。醫官進前。道炯命吉文壽。以次進伏診候後。道炯曰。脈候則一樣平和。不必進湯劑。只以三子茶疏膈氣。而入生薑木瓜各少許。則似奏顯效矣。命吉曰。臣意則加入杏仁吉更以導痰。好矣。文壽曰。臣意則今日不必進湯劑茶飮。以俟天和之不日遄復矣。上曰。然則三子飮更爲煎入。湯劑則不必議進矣。命善曰。醫官李喜仁。術業甚精。勞勩不少。此等之人。宜有奬勸之道。東西班職。卽爲調用事。分付銓曹。何如。上曰。依爲之出擧條上曰。諸大臣處。以昨日下敎傳之乎。命善曰。謹以下敎傳及矣。上曰。所居如是。有難引接矣。命善曰。元子宮醍醐湯。自今年製入乎。上曰。姑待冊禮後。更稟。可也。仍命退。諸臣以次退出。